**Мөгаллим көндәлеге**

*Россиякүләм “Иң яхшы татар теле һәм әдәбияты укытучысы – 2019” бәйгесеннән*

**1нче көн -11.03.2019.**

Бүген Казан шәһәренең Совет районында урнашкан аерым фәннәрне тирәнтен өйрәнүче 171 нче мәктәптә “Иң яхшы татар теле һәм әдәбияты укытучысы - 2019” бәйгенең ачылу тантанасы һәм беренче туры – ачык дәрес күрсәтү булачак.

Менә ачылу тантанасы – Татарстанның 20 иң алдынгы татар теле һәм әдәбияты укытучысы, чит регионнан килгән тагын 11 укытучы, алар арасында мин дә бар. Катнашучылар арасында таныш йөзләр – фән олимпиадаларында, бәйге-конкурсларда зур уңышларга ирешкән мөгаллимнәр – алар белән һәрдаим аралашам, яңа хезмәттәшләр дә бар. Барчабыз да татар теле дәресләре, укучыларыбыз, уңышларыбыз турында аралашабыз. Көндәшлек хисе дә, курку хисе дә юк, ә бит 30 минуттан инде дәресләр үткәрә башлыячакбыз. Бәйрәм “Сорнай” ансамбле чыгышы, җыр-моң, бию белән башланып китте. Тәбрикләү сүзе белән мәгариф министрының беренче урынбасары Һидиятуллин Илсур Гәрәй улы чыгыш ясады.

Жирәбә салу башланды... 5нче сан... Уррра!!! Яратам мин 5 ле санын! Димәк, бар да шәп булачак! Дәресләр күрсәтү башланды, тиздән минем чират та җитә. Башта бер уй - укучылар белән уртак тел табармынмы? Мине үз итәрләрме? Танышу өчен 5 минут кына вакыт, ни дип сүз башларга?! Бер мизгелдә башымда бар укыганнар – педагогика, психология, методикалар бөтерелә башлады... Аллага тапшырдым! Ныклы ышаныч белән 5нче А сыйныфының ишеген ачам, 12 пар күз миңа төбәлгән: 8 малай, 4 кыз. Күрәм: телефонда берәү җыр тыңлый, таныш җыр... Әһә, Нурминский бит бу! Татарча рэп җырлый. Үзем тыңлыйм дип әйтә алмыйм, 6 нчы да укучы энекәшем бик ярата!

- Рэп яратасың алайса, бигрәк тә Нурминскийны, - дим якын килеп.

Сыйныфның миңа кызыксынуы артты:

- Әйе, апа! Каян беләсез? Нурминскийны белгән Сез беренче укытучы! Мин - Муса булам, исемем бик матур - Пәйгамбәр исеме, - ди бу үткен егет, башкалар да безнең тирәгә җыела башлады.

- Ә мин – Айгөл Фәнзәтовна, бу ике көндә Сезнең туган тел укытучыгыз булырмын!

Китте танышу, 5 минут эчендә исемнәрнең мәгънәсе, рэп турында да, Казан, Әлмәт шәһәрләре турында да сөйләшергә өлгердек – укучылар бик актив, төпле фикерле булуы мине куандырды! Дәресем, һичшиксез, әйбәт узачак!

Дәрескә чакырып кыңгырау шылтырады. Жюри әгъзалары үз урыннарын алды. Башладык...

40 минутның ничек узганын сизми дә калдым, укучылар бар биремне дә төгәл үтәп, фикерләрен дәлилләп, төгәл, камил җавап бирделәр. Кыскасы,без үзебезнең 45 минут элек кенә таныш булуыбызны инде оныттык... Жюри әгъзалары да дәресемне бик ошатты – хезмәтемә югары бәя бирделәр.

Иртәгәгә кадәр укучыларым белән саубуллаштым. Күңелдә канәгатьлек хисе, канатланып-очып иртәгәгә, дәрестән тыш чарага әзерләнергә бүлмәмә кайттым.

**2 нче көн, 12.03.2019.**

Яңа көн туды, минем тизрәк “яңа” укучыларымны күрәсем килә. Бүгенге сынау дәрескә карый җиңелрәк – ТАССР оешуының 100 еллыгына багышланган сыйныфтан тыш чара тәкъдим итәргә кирәк. Мин “**WELCOME TO TATARSTAN!**” дип аталган квест-уенга тукталырга булдым: заманча да, кызыклы да, мавыктыргыч та булсын!

Квест-уен башланып китте, бу сынауга бары 20 минут бирелде. Күз ачып йомганчы вакыт узып та китте: видеобирем, карта-схема, милли ризыклар, Татарстанда җитештерелүче сәнәгый товарлар, иң яшь шәһәребез -Иннополис, волонтер, “Worldskills Kazan 2019” ярышлары турында сөйләштек. Дөресен генә әйткәндә, бу квест-уенга әзерләнгәндә үзем дә шактый күп әйбер белдем! Дәреснең тәмамлануын белдереп кыңгырауның көмеш телләре чыңлады.

- Апа, беттедәмени? - ди Муса. – Дәресне озынайтыйк! Безнең тагын укыйсы килә!

Бу сүзләр дәресемә иң олы бәя иде!!!

171 нче мәктәпнең 5нче А сыйныфы укучыларын бу ике көндә, үз итеп, яратып өлгердем. Бер-беребездән аерыласы да килми. Акыллы, булган, актив алар! Милләтемнең шундый ул-кызлары булганда, киләчәгебез өметле!

Бәйгенең бүгенге көне бераз моңсурак та, беренчедән, кабат үз иткән укучыларыбыз белән күрешмиячәкбез; икенчедән, финалистларны сайлап алу – бары тик 10 укытучы гына бәйгедә катнашуын дәвам итәчәк. Берсе белән дә аерыласы килми, без монда бер гаилә, үзара тәҗрибә уртаклашучылар бит.

Финалистлар исемлеге игълан ителде – мин икенче турда!

**3 нче көн, 13.03.2019.**

Кабат 171 нче мәктәпкә җыелдык. Бүген мастер-класслар көне. Хезмәттәшләрем белән татар теле һәм әдәбиятын укытуда яңа, үтемле, нәтиҗле ысул-алымнар тәкъдим иттек: кооператив ысул ярдәмендә белем бирү; укучыларны тәнкыйди, креатив фикерләүгә өйрәтү; Буреме алымы; табышмак язу һ.б.

Өченче сынау да артта калды. Иртәгә иң продуктив көн булачак: безне алда ике сынау – проект яклау һәм педсовет көтә!

Проектны кече төркемнәрдә башкарачакбыз, жирәбә ярдәмендә кече төркемнәр билгеләнде. Без өчәү: Арчадан Рәдиф абый, Казаннан Гөлнара һәм мин. Төркемебез бик креатив, көчле; темабыз да отышлы – проект технологиясе. Бу көн белән төн тигезләште, без проект технологиясен тәкъдир итәргә әзерләнәбез: беребез сайт әзерли, беребез идеяләр белән баета, беребез театральләштергән сценарий әзерли!

**4 нче көн, 14.03.2019.**

Бәйгенең 4 нче эшлекле көне, безнең төркем икенче булып чыгыш ясый. Җитди теманы кызыклы итеп тәкъдим иттек. Проектыбыз ТАССРның 100 еллыгына багышланды – “Туган ягым – гөлләр иле” проекты кысаларында һәр татар кешесе булырга һәм белергә тиешле “Ун истәлекле урын”, “Ун атаклы исем” һәм “Татарстанның 10 ачышы” юнәлешләрен билгеләдек. Проектка кушыласың килсә, Син дә рәхим ит! Проектның рәсми сайты - <http://goller-ile.ru/>

Алда соңгы сынау – Педагогик совет! Тема игълан ителгәннән соң, һәркемгә үз фикерен җиткерү өчен 3 минут вакыт биреләчәк, өстәмә вакытта модераторның сорауларына җавап бирәчәкбез! Педсоветны башладык: татар теленең мәктәптә бүгенге торышы, татар элитасын тәрбияләү, милләтне, телне, гореф-гадәтләребезне саклау һәм милли рухлы укучылар тәрбияләү турында фикер алыштык.

**5 нче көн, 15.03.2019.**

Көндәлегемдәге иң җиңел, сынауларсыз, “Ел укытучысы - 2019” бәйгесенә нәтиҗәләр чыгару көне бүген!

Менә мин сәхнәдә – Татарстанның халык шагыйре, Татарстан дәүләт думасы депутаты Рәзил абый Вәлиев кулыннан “Иң яхшы татар теле һәм әдәбияты укытучысы - 2019” бәйгесе лауреаты дигән мактаулы исемне алам, Әлмәт Мәгариф идарәсе җитәкчесе Ирина Александрова Павловскаяның һәм хезмәттәшләремнең котлауларын кабул итәм!

Биш көнгә сузылган Россиякүләм “Иң яхшы татар теле һәм әдәбияты укытучысы - 2019” бәйгесе тәмам. Күңелдә якты хатирәләр, яңа танышлар, матур мизгелләр калды. Бүгенге уңышка мине әти-әнием, туганнарым, хезмәттәшләрем һәм укучыларым алып килде. Олы рәхмәтемне укытучым, остазым Мифтахова Сәгадәт Имаметдин кызына, туган мәктәбем – Ормышлы урта мәктәбе коллективына; креатив идеяләре һәм үз-үземә ышанычны арттырган Ирина Александровна Павловскаяга, методик ярдәм өчен Әлмәт шәһәре мәгариф идарәсе хезмәткәрләре: Кильдюшова Нәкыя Рәшит кызына, Җиһаншина Сиринә Максут кызына, Сафина Лера Расыйх кызына; зур җиңүләргә алып килгән Түбән Мактама 1нче урта гомуми белем бирү мәктәбенә һәм мине ике дистәгә якын үзләренең самимилекләре белән Укытучы һөнәренә бәйләгән Укучыларыма җиткерәм. Рәхмәт Сезгә!

Укытучының шул инде ул: бәйге көндәлегенең соңгы битендә перспектив план:

- үз белемеңне күтәрү өстендә һәрдаим эшләргә;

- туган тел һәм әдәбияты дәресләренә укучыларны җәлеп итү максатыннан, дәресләрдә яңа ысул-алымнар, заманча технологияләр кулланырга;

- укучың белән бер дулкында булыйм дисәң, 30 минутка булса да, үзең укучы бул!

*Хәбибуллина Айгөл Фәнзәт кызы,*

*Түбән Мактама 1 нче урта гомуми белем бирү*

*мәктәбенең татар теле һәм әдәбияты укытучысы*